Surse din rândul anchetatorilor au declarat, pentru corespondentul MEDIAFAX, că una dintre cele 27 de percheziţii a avut loc la locuinţa fostului secretar de stat Horaţiu Anghelescu.

Conform aceloraşi surse, acesta va fi adus la audieri la sediul IPJ Buzău.

În ceea ce priveşte informaţiile potrivit cărora anchetatorii ar fi greşit adresa fostului secretar de stat Horaţiu Anghelescu şi ar fi percheziţionat o altă locuinţă, purtătorul de cuvânt al IPJ Buzău, Doiniţa Mihalache, a declarat că acestea nu sunt reale.

"Referitor la mandatele de percheziţie puse în aplicare în această dimineaţă de către poliţiştii buzoieni, care vizează persoane bănuite de evaziune fiscală şi informaţiile apărute în spaţiul public cu privire la greşirea unei adrese, precizăm că pentru fiecare locaţie în parte există mandate de percheziţie, doar că adresele respective nu sunt individualizate din punct de vedere cadastral. Nu s-a greşit”, a spus Doiniţa Mihalache.

Poliţiştii din Buzău fac, joi dimineaţă, 27 de percheziţii domiciliare în judeţele Buzău, Vrancea, Suceava şi în municipiul Bucureşti, la administratori de firme suspectaţi de evaziune fiscală, valoarea prejudiciului depăşind 360.000 de lei.

Potrivit Poliţiei, patru administratori ai unor societăţi comerciale ar fi constituit, în perioada 2012 – 2014, un circuit infracţional pentru eludarea obligaţiilor fiscale, circuit care ar fi avut la bază un sistem financiar – bancar fraudulos.

Administratorii, prin acţiuni circumscrise evaziunii fiscale, ar fi dispus înregistrarea în contabilitatea societăţilor implicate în circuitul infracţional a mai multor achiziţii şi livrări de bunuri şi servicii, deducând ilegal TVA şi diminuând artificial impozititul pe profit. Prejudiciul cauzat bugetului de stat a fost estimat la peste 360.000 de lei.

Poliţiştii vor pune în aplicare 15 mandate de aducere.